In die begin van die jaar ervaar ons altyd ’n hele reeks emosies. Dit kan onsekerheid wees omdat jy as eerstejaar nou in ’n hele nuwe lewe instap. Dit kan stres wees oor die nuwe akademiese jaar en sy uitdagings vir jou as senior student, of dit kan selfs ’n bekommernis oor jou finansies wees. So tussendeur al die stres en onsekerheid is ons wel ook opgewonde, en dit is hierdie opgewondenheid wat ons ook wil kan toepas in ons geloofslewe. Ons moet weet dat te midde van al die uitdagings wat ons in die gesig gaan staar in die jaar wat voorlê ons steeds kan vertrou op die Here om ons daarin by te staan.
Ons gaan op hierdie kamp leer hoe om deur die Here se krag te bou as almal wil afbreek. Deur te kyk na Nehemia gaan ons ook leer dat ons moet kyk na die mense om ons en hul geestelike- en fisiese nood en dat die jaar wat voorlê nie net jou jaar is nie, maar die jaar waar jy in die Here se jaar is. Ons gaan leer hoe om staande te bly as ’n gelowige in ’n baie aanvallerige samelewing en om deur alles te weet dat ons krag alleen by die Here Jesus Christus lê.
Kom wees deel van hierdie wonderlike belewenis saam met medegelowiges op ’n baie lekker kampterrein. Dit is vir seker iets wat jy nie wil misloop nie!
NB!: Moet ook nie toelaat dat ’n tekort aan finansies maak dat jy nie op die kamp kan kom nie. Daar is finansiële ondersteuning beskikbaar. Skakel of Whatsapp net vir Peet by 078 782 2346